उत्तर प्रदेश के इलाहाबाद में एक विवादित पोस्टर लगाया गया है, जिसमें कांग्रेस नेता रेणुका चौधरी को महाभारत की द्रौपदी की भूमिका में दिखाया गया है, प्रधानमंत्री नरेंद्र मोदी और उनके मंत्रियों को कौरव और कांग्रेस अध्यक्ष राहुल गांधी को श्रीकृष्ण के रूप में दिखाया गया है। पोस्टर में राहुल गांधी की बहन प्रियंका गांधी और बीजेपी के वरिष्ठ नेता लाल कृष्ण आडवाणी धृतराष्ट्र की भूमिका में नजर आ रहे हैं। न्यूज 18 की खबर के मुताबिक यह पोस्टर इलाहाबाद में कांग्रेस के स्थानीय कार्यकर्ता की तरफ से लगवाया गया है। पोस्टर लगवाने वाले कांग्रेस कार्यकर्ता का नाम हसीब अहमद बताया जा रहा है। हसीब अहमद ने मीडिया से कहा कि एक तरफ प्रधानमंत्री नरेंद्र मोदी ‘बेटी बचाओ, बेटी पढ़ाओ’ का नारा दे रहे हैं और वहीं वह कांग्रेस की महिला सांसद की तुलना रामायण के पात्र से कर रहे हैं। बता दें कि बुधवार (7 फरवरी) को कांग्रेस सांसद रेणुका चौधरी राज्यसभा में प्रधानमंत्री की बात के दौरान सदन में जोर से हंस पड़ी थीं।